秋夜有感
作者：方一夔
朝代：宋

paragraphs: 西窗枕清溪，流水日夜響。
孤眠夜無寐，離夢苦摇蕩。
自我辭家來，弦月屢下上。
消息不曾真，百念墮滉瀁。
憶昔心氣雄，躍躍盛年想。
窺奇故牧儲，借重宗橐賞。
山搜富金沙，澤淤耀琨簜。
天池鶱孤飛，崑山紛獨往。
下視夸奪子，蠓蠛鳴甕盎。
區區凡楚爭，逐逐臧穀網。
蹉跎改素摽，零落收宿莽。
平生矜與夸，榮爲謝外奬。
惟餘不盡心，耿耿猶疇曩。
譬如老獵獫，聞呼齒足痒。
清江三百里，西風颯菰蔣。
明朝泝歸舟，鴉軋鳴兩槳。